Meini kass lumes

Meini kassi portree

**Meini kass** (inglise keeles *Maine Coon*) on maailma üks suuremaid kassitõuge. Tõug on nimetuse saanud Ameerika Ühendriikide Maine'i osariigi ja oletatavasti inglise meresõitja Charles Cooni järgi.

Liigile on omased iseloomulik välimus, tugev luustik, kolmnurkne kere ja karvastik rinnal ning suurepärased jahipidamisoskused. Nad on tuntud oma mängulisuse, intelligentsuse ja õrna loomuse poolest. Sellest on liik saanud hüüdnime "õrn hiiglane".

Ajalugu
-------

Meini kass on üks vanemaid looduslikke tõuge Põhja-Ameerikas. Kindlat teooriat selle kassitõu päritolu kohta pole, kuid on päris mitu teooriat, kuidas kassiliik võis Ameerikasse jõuda. Pole täiesti kindlaks suudetud teha, kui vana kassitõuga on tegemist ning millal see Ameerikasse jõudis.

Liigi kirjeldus
---------------

Meini kass on suurim kodukassi tõug. Isased kaaluvad 6–8 kg, emased 3,5–6 kg. Täiskasvanud kassi kõrgus jääb vahemikku 25–40 cm ja pikkus ninast sabaotsani on kuni 1 meeter. 2016. aastal sai Guinnessi maailmarekordi ka üks meini kass, kes oli 118 cm pikk.
Meini kass on pikakarvaline kass, karvkate on pehme ja siidine, kuigi tekstuur võib varjata värvi. Kaelal ja rinnal on lõvidega sarnaselt kolmnurkse kujuga karvkate. Nende karv on veekindel, alt lühem ja pealt pikem, et nad oleksid kaitstud, kui kõnnivad läbi lume või vesistel aladel. 
Neil on pikk saba, mis meenutab kohati pesukaru oma. Selline saba on vajalik selleks, et nad ei vajuks läbi lume. Meini kassidel on suured käpad, mis on olulised, et lumes kõndida. Iseloomult on nad väga seltsivad ja kohanemisvõimelised, saades hästi läbi laste ja lemmikloomadega, olgu siis tegu koera, kassi või meriseaga. Nad pole pealetükkivad ega nori hellitamist, vaid käivad oma peremehel kõikjal järel, alati valmis mistahes tähtsas asjas oma abi pakkuma. Meini kass on intelligentne sõber ja lustakas kaaslane, mitte kapriisne süleloom ega metsik kodubandiit, kes teie elamise pea peale pöörab.

### Eluiga

Meini kassi keskmine eluiga on 12,5 aastat. Tegemist on vastupidava liigiga, kuna see on kohandunud elama ekstreemsetes ilmaoludes.

### Näitusekass

Meini kass

Meini kassid olid 19. sajandil Ameerikas korraldatud kassinäitustel peamised favoriidid, võites hulgaliselt parima kassi tiitleid. 1878. aastal Bostonis toimunud maailma esimesel kassinäitusel vallutasid nad oma iluga nii vaatajate kui ka kohtunike südameid. 1895. aasta New Yorgi kassinäitusel pärjati Cosie-nimeline pruun *tabby* parima kassi tiitliga. Sajandivahetusel pidid meini kassid paraku loovutama oma liidripositsiooni parasjagu populaarse tipul olnud Pärsia kassidele. Ameerikas küll endiselt väga armastatud tõu kuulsus hakkas aga uut tuult tiibadesse saama alles 1950ndatel, mil kasside tõuaretus hoogustus ja loodi esimesed lemmikloomaühingud. 1968. aastal asutasid kuus fänni-aretajat "Pesukaru-taoliste meini kasside aretajate ühingu", kuhu 1980. aastatel kuulus juba 1000 huvilist ja 200 tõuaretajat.

Huvitavaid fakte
----------------

* Meini kassid ei vaja eridieeti, kuid oma suuruse tõttu vajavad energia saamiseks rohkem toitu.
* Meini kassidele saab õpetada üsna lihtsalt samu trikke, mida õpetatakse koertele.
* Meini kassid ei ole pesukarudega suguluses, kuigi paljud teooriad seda väidavad.
* Neid saab osta 800–1200 dollari eest.
* Mõnel meini kassil on rohkem varbaid kui teistel samatõulistel.
* Esimene Ameerika kassisaade toimus aastal 1895 New Yorgis. Võitjaks osutus pruuni värvi meini kass Cosey, kes kuulus proua E. N. Barkerile.
* Neile meeldib ujumine. Tänu oma veekindlale kasukale on nad ka head ujujad.

Viited
------

1. ↑  MCBFA. "Maine Coon Cat Breed Standard". Vaadatud 30.10.2017.
2. ↑  J. Anne Helgren (19.11.2008). "Maine Coon". *Web Archive*. Originaali arhiivikoopia seisuga 19. november 2008. Vaadatud 30.10.2017.
3. ↑  "Maine Coon". *Wikipedia*. 10.10.2017. Vaadatud 30.10.2017.
4. ↑  "Maailma pikima kehaga kass kanti Guinnessi rekordite raamatusse". *Postimees*. 08.09.2016. Vaadatud 30.10.2017.
5. ↑  American Cat Fanciers Association. "Maine Coon standard". *Web Archive*. Originaali arhiivikoopia seisuga 23. september 2008. Vaadatud 30.10.2017.
6. ↑  EKL FELIX. "Maine Coon". *Eesti Kassikasvatajate Liit FELIX*. Originaali arhiivikoopia seisuga 7.11.2017. Vaadatud 30.10.2017.
7. ↑  "What is the Average Life Span of a Maine Coon?". *Maine Coon*. Vaadatud 30.10.2017.
8. ↑  EKL FELIX. "Maine Coon". *Eesti Kassikasvatajate Liit Felix*. Originaali arhiivikoopia seisuga 7.11.2017. Vaadatud 30.10.2017.
9. 1 2 3 4  "Maine Coon". *Maine Coon*. Vaadatud 30.10.2017.
10. 1 2 3 4  Dr. Becker. "10 Fascinating Facts About Maine Coons". *Healthy Pets*. Vaadatud 30.10.2017.

Välislingid
-----------

 Meini kass – pildid, videod ja helifailid Wikimedia Commonsis